Lahnaa
Lahnaa aikovat Kortesjärveläisetkin ruveta syömään, koska nyt lahnain kudun aikana on sieltä saapunut miehiä Lappajärvestä niitä noutamaan. Mutta saanti on ollut tänä vuonna vielä niin niukka, että tuskin on saatu nähdäkään mainittuja kaloja. Liekö syy sopimattomissa ilmoissa. - Tätä kalalajia olisikin levitettävä maamme kaikkiin vesiin, sillä se on epäilemättä järviemme maukkaimpia asukkaita. Valtiokin on ottanut hyödyllisten kalalajien levittämisen toimekseen, tarjoamalla melkoisia palkinnoita niille, jotka ottavat mainittuun työhön menestyksellä osaa. Sen ovat Kortesjärveläiset näyttäneet huomaavan, ja seurattava olisi muuallakin tätä kiitettävää tapaa.

[Lähde: Uusi Suometar 15.6.1890 sivu 3]

Anonyymi
Uusi Suometar
1890